[pic] | EURÓPAI BIZOTTSÁG |

Brüsszel, 2010.8.30.

COM(2010) 456 végleges

2008/0198 (COD)

A BIZOTTSÁG VÉLEMÉNYE az Európai Unió működéséről szóló szerződés 294. cikke (7) bekezdésének c) pontja alapján a fát és fatermékeket piaci forgalomba bocsátó piaci szereplők kötelezettségeinek meghatározásáról szóló

EURÓPAI PARLAMENTI ÉS TANÁCSI RENDELET javaslatára vonatkozó tanácsi állásponthoz fűzött európai parlamenti módosításokról

A BIZOTTSÁG JAVASLATÁNAK MÓDOSÍTÁSA az Európai Unió működéséről szóló szerződés 293. cikkének (2) bekezdése alapján

2008/0198 (COD)

A BIZOTTSÁG VÉLEMÉNYE az Európai Unió működéséről szóló szerződés 294. cikke (7) bekezdésének c) pontja alapján a fát és fatermékeket piaci forgalomba bocsátó piaci szereplők kötelezettségeinek meghatározásáról szóló

EURÓPAI PARLAMENTI ÉS TANÁCSI RENDELET javaslatára vonatkozó tanácsi állásponthoz fűzött európai parlamenti módosításokról

1. Bevezetés

Az Európai Unió működéséről szóló szerződés 294. cikke (7) bekezdésének c) pontja előírja, hogy a Bizottság nyilvánítson véleményt az Európai Parlament által második olvasatban javasolt módosításokról. A Parlament által javasolt módosításokról a Bizottság véleménye a következő:

2. Előzmények

A Bizottság 2008. október 17-én nyújtotta be javaslatát az Európai Parlamentnek és a Tanácsnak (COM(2008) 644 – 2008/0198 (COD) dokumentum).

Az Európai Parlament első olvasatban 2009. április 22-én fogadta el álláspontját.

A Gazdasági és Szociális Bizottság 2009. október 1-jén nyilvánított véleményt.

A Tanács 2009. december 15-én politikai megállapodásra jutott és 2010. március 1-jén első olvasatban minősített többséggel elfogadta álláspontját.

Az Európai Parlament a második olvasatot követően 2010. július 7-én fogadta el álláspontját.

3. A bizottság célja az Európai Parlament módosításaival kapcsolatban

Az Európai Parlament által tett módosításokkal kapcsolatban a Bizottság célja a kompromisszumos módosító csomag elfogadása, mivel az összhangban van a bizottsági javaslat átfogó céljával és általános jellemzőivel.

4. A bizottság véleménye az Európai Parlament módosításairól

Az Európai Parlament 2010. július 7-i plenáris ülésén a Tanáccsal való előzetes egyeztetést követően kompromisszumos módosító csomagot fogadott el annak érdekében, hogy második olvasatban megállapodás születhessen.

Ezek a módosítások elsősorban az alábbiakra vonatkoznak:

- az illegális kitermelésből származó fára és fatermékekre vonatkozó forgalombahozatali tilalom előírása az EU piacán;

- azon kötelezettség előírása, hogy a belföldi kereskedőknek nyilvántartást kell vezetniük arról, kitől vásárolnak, illetve kinek értékesítenek kereskedelmi alapon fát és fatermékeket;

- az ellenőrző szervezetek elismerésének és az elismerés visszavonásának a Bizottság általi központi végrehajtása;

- a rendelet alkalmazási időszakának meghosszabbítása 27 hónapra;

- az alkalmazandó jogszabályok körének módosítása az erdőgazdálkodásról és a biológiai sokféleség megőrzéséről szóló, a fakitermeléshez közvetlenül kapcsolódó jogszabályokra való hivatkozás beillesztése révén;

- a kockázatértékelési kritériumok kibővítése az ENSZ Biztonsági Tanácsa vagy az Európai Unió Tanácsa által a fa importjára vagy exportjára vonatkozóan megállapított szankciók és a fegyveres konfliktusok előfordulásának figyelembevétele révén;

- az illetékes hatóságok felhatalmazása a gazdasági szereplők és ellenőrző szervezetek vizsgálatára, amennyiben releváns információk – többek között harmadik felek megalapozott aggályai – jutnak tudomásukra.

5. Következtetés

Az Európai Unió működéséről szóló szerződés 293. cikkének (2) bekezdése értelmében a Bizottság a fentiek szerint módosítja javaslatát.